# விக்கிப்பீடியா:இலங்கை கட்டுரைப்போட்டி

## பயனர் கருத்துகள்

### அருணின் கருத்துக்களும் கேள்விகளும் - கட்டுரைப் போட்டி மற்றும் பரிசளிப்பு

இலங்கையில் கட்டுரைப் போட்டி நடத்துதல் தொடர்பாக எனக்குள் எழுந்த கேள்விகளையும் சில கருத்துக்களையும் இங்கே முன்வைக்க விரும்புகிறேன்.  
பொதுவாக கட்டுரைப் போட்டிகள் வைப்பதன் நோக்கம்:
1. கட்டுரை எழுதுவோரின் திறமையை ஊக்குவித்தல் அல்லது வளர்த்தல்.
1. கட்டுரை எழுதுவோரில் திறமையானோரை இனங்காணல் அல்லது தெரிவுசெய்தல்.
1. போட்டிகள் ஊடாக ஒரு அமைப்பு அல்லது நிறுவனம் தம்மை விளம்பரப்படுத்திக்கொள்ளல்.  
- இந்த மூன்றில் முதல் கூற்றின் படி, "கட்டுரை எழுதுவோரின் திறமையை ஊக்குவித்தல் அல்லது வளர்த்தல்." என்பதல்ல விக்கிப்பீடியாவுக்கு தேவையானது. அதேவேளை விக்கிப்பீடியாவில் ஏற்கெனவே பங்களிப்போரை ஊக்குவித்தல் நடவடிக்கையும் இதுவல்ல.  
- இரண்டாவது கூற்றின் படி, "கட்டுரை எழுதுவோரில் திறமையானோரை இனங்காணல் அல்லது தெரிவுசெய்தல்." என்பது எந்த வகையிலும் அவசியமற்றது. ஏனெனில் விக்கிப்பீடியா என்பது திறமையானோர், தகுதியானோர் என எவரையும் இணங்கண்டு இணைத்துக்கொள்ளும் நோக்கம் உடையதல்ல. **எவரும் தொகுக்கலாம்** எனும் பறந்த நோக்கம் கொண்டது. ஓரளவு தமிழில் எழுதும் ஆர்வம் உடையவராக இருந்து, விக்கிப்பீடியாவின் எந்த அடிப்படையும் அறியாதவர் கூட விக்கிப்பீடியாவுக்குள் நுழைந்தால், கூடிய சீக்கிரமே அதன் உட்கட்டமைப்புகள் மற்றும் நோக்கம் அறிந்து பங்களிக்க முடியும். அதற்கு தன்னார்வம் இருந்தால் மட்டுமே போதுமானது. விக்கிப்பீடியாவில் பங்களிக்க வேண்டும் எனும் தன்னார்வம் கொண்டோர், தொகுத்தல் என்பது மட்டுமல்லாமல் வேறுபல விதங்களிலும் பங்களிக்கலாம். (எடுத்துக்காட்டாக: மொழிப்பெயர்ப்பு, விக்கியாக்கம், கூகிள் கட்டுரை சீர்த்திருத்தம், பிழைத்திருத்தம், தளப்பராமரிப்பு போன்றவை.)  
- மூன்றாவது, "போட்டிகள் ஊடாக ஒரு அமைப்பு அல்லது நிறுவனம் தம்மை விளம்பரப்படுத்திக்கொள்ளல்." இதனையே "விக்கிப்பீடியா கட்டுரைப் போட்டி" நோக்கமாகக் கொண்டுள்ளது. ஆனால் இந்த நோக்கம் சற்று மாறுப்பட்டது. அதானது, கட்டுரை போட்டி ஊடாக, விக்கிப்பீடியா கூட்டுமுயற்சிக்கு, புதிய பயனர் பலரை ஈர்த்தெடுக்கும் முயற்சியே அதுவாகும்.  
: 1. எனவே இங்கே முதன்மையானதும், தேவையானதும்: விக்கிப்பீடியா என்றால் என்ன, விக்கிப்பீடியாவின் கட்டற்ற கொள்கை என்றால் என்ன, விக்கிப்பீடியா எதனை நோக்காகக் கொண்டுள்ளது, விக்கிப்பீடியா எனும் கலைக்களஞ்சியத்தால் எமது சமுதாயம் அடையப்போகும் நன்மைகள் என்ன, குறிப்பாக பாடசாலை, பல்கலைக்கழக மாணவர்கள் அடையக்கூடிய நன்மை என்ன என்பன போன்றவற்றிக்கான பரப்புரையாகவே அது இருக்கவேண்டும்.  
: 2. இன்று இணைய வசதியில்லாத மாணவர்களுக்கு கூட, நாளை இணைய வசதி கிட்டும்போது, அவர்களது முதன்மைப் பார்வை விக்கிப்பீடியா நோக்கியதாக இருக்க வேண்டும். விக்கிப்பீடியா குறித்த ஒரு முழுமையான தெளிவு பெற்றவர்களாக இருத்தல் வேண்டும். அவர்களுக்குள் தானாகவே விக்கிப்பீடியாவில் பங்களிக்க வேண்டும் எனும் உந்துசக்தியை ஊட்டுவதாக அமைதல் வேண்டும்.  
: 3. கடைசியாக, விக்கிப்பீடியாவில் யார் பங்களிக்கிறார்கள், ஏன் பங்களிக்கிறார்கள் என்பவற்றை விளக்கி, இது எமது எதிர்கால சமுதாய நலன் சார்ந்த ஒரு பரந்த நோக்கம் கொண்டதன் அடிப்படையில் அவர்களையும் விக்கிப்பீடியாவில் பங்களிக்க அழைப்பு விடுக்கவேண்டும். குறிப்பாக எவரும் பங்களிக்கலாம், எளிதாக பங்களிக்கலாம் என்பதனை தெளிவுப்படுத்தலால் இது சாத்தியமாகும்.  
இங்கே எனக்கு தெளிவில்லாமை "கட்டுரைப் போட்டியும் பரிசளிப்பும்" ஆக உள்ளது. விக்கிப்பீடியா என்பதே தன்னார்வலர்களின் கூட்டுமுயற்சியால், நன்கொடைகளை பெற்று இயங்கும் ஒரு தாபனம் ஆகும். அதில் தமிழுக்கு ஒரு இடைமுகம். இதில் பரிசளிக்க இன்று ஒரு அமைப்போ அல்லது விக்கிப்பீடியர்கள் சிலரோ முன்வந்தாலும், நீண்டக்கால நோக்கில் இதே நடமுறையை தொடர்வதில் சாத்தியப்பாடு உள்ளனவா? பரிசளிப்பதால் விக்கிப்பீடியா அடையப்போகும் நன்மை என்ன? மேலும் "பரிசளித்தல்" என்பது, **பரிசுக்காக கட்டுரை எழுதோரை தூண்டுவதாக மட்டுமே அமையும்.** பரிசுக்காக கட்டுரை எழுதும் அல்லது எழுதிய ஒருவர், பின்னர் விக்கிப்பீடியாவில் பங்களிக்க வருவார் என்பதற்கு என்ன சாத்தியம்? வெற்றிப்பெற்றோர் மகிழும் போது, வெற்றிபெறாதோரின் மனநினை என்ன? விக்கிப்பீடியா குறித்து என்னமாதிரியான எண்ணலைகளைத் தோற்றுவிக்கும்?  
மேலும், எத்தகைய சிறப்பான கட்டுரையை எழுதக்கூடிய ஒருவரானாலும், விக்கிப்பீடியா பற்றி அறிந்திராத ஒருவரால், விக்கிப்பீடியாவுக்கு ஏற்றவகையில் எழுதுதல் அநேகமாக சாத்தியமில்லை. அவ்வாறு எழுதப்பட்ட கட்டுரைகளை பின்னர் விக்கியாக்கம் செய்தல், அவற்றிற்கான சான்றுகள் வழங்குதல், கட்டுரைக்கொண்டுள்ள தகவல்களின் போது எழும் கேள்விகளுக்கு பதிலளித்தல் போன்றன எதுவுமே எளிதுமில்லை சாத்தியமும் இல்லை.  
:: **விக்கிப்பீடியா கலைக்களஞ்சியத்தின் நோக்கம் மற்றும் நன்மை விளக்கம்**
:: **விக்கிப்பீடியாவை பயன்படுத்துதல் எப்படி எனும் விளக்கம் மற்றும் பயன்படுத்துவதற்கான அழைப்பு**
:: **விக்கிப்பீடியாவில் பங்களிப்பதன் நன்மை மற்றும் பங்களிப்பதற்கான அழைப்பு**  
இவ்வாறு விக்கிப்பீடியா குறித்த விழிப்புணர்வு ஊட்டும் பரப்புரையே முக்கியமானது. அதுவே விக்கிப்பீடியாவை மேலும் பரந்த மட்டத்தில் கொண்டு செல்ல உதவும். இந்த பரப்புரை இன்று இணையம் என்றால் என்னவென்று தெரியாதோர் மத்தியிலும் விக்கிப்பீடியா என்றால் என்ன என்று அறிந்துக்கொள்ளும் தெளிவுரை மற்றும் செயல்விளக்கம் போன்றவைகளாக இருத்தல் வேண்டும். முக்கியமாக **விக்கிப்பீடியாவை பயன்படுத்துவதற்கான அழைப்பு** முதன்மையானதாக இருக்க வேண்டும். விக்கிப்பீடியாவை பயன்படுத்த விளையும் ஒருவர் பயனர் ஆவதற்கான சாத்தியப்பாடுகள் அதிகம். எனவே **விக்கிப்பீடியா குறிந்து அறிந்து நேரடியாக பங்களிப்பதற்கான அழைப்பு** இறுதியான நோக்கமாக இருத்தல் வேண்டும். என்னைப்பொருத்தவரையில் பாடசாலை, பல்கலைக்கழக மாணவர்கள் மட்டுமல்லாமல், அவற்றின் ஆசிரியர்கள், பேராசிரியர்கள் பங்குக்கொள்ளும் வகையில் நிகழ்ச்சி நிரல் அமையவேண்டும். அதுவே விக்கிப்பீடியாவின் பெருவளர்ச்சிக்கு வழிவகுக்கும். --HK Arun 18:41, 20 பெப்ரவரி 2011 (UTC)